วิตกผลกระทบ Brexit ฉุดตลาดหุ้นยุโรปปิดลบ
ตลาดหุ้นยุโรปปิดร่วงลงเมื่อคืนนี้ (5 ก.ค.) หลังธนาคารกลางอังกฤษ (BoE) เปิดเผยในรายงานเสถียรภาพทางการเงินเมื่อวานนี้ว่า เสถียรภาพทางการเงินของสหราชอาณาจักรในขณะนี้ กำลังเผชิญภาวะท้าทาย นอกจากนี้ ตลาดยังได้รับแรงกดดันจากข่าวที่ว่าบริษัทประกันชีวิต 3 แห่ง ซึ่งรวมถึงสแตนดาร์ด ไลฟ์ ได้ระงับการซื้อขายในกองทุนอสังหาริมทรัพย์ในสหราชอาณาจักร
6 ก.ค. 2559

สำนักข่าวอินโฟเควสท์รายงานว่า ดัชนี Stoxx Europe 600 ร่วงลง 1.7% ปิด (5 ก.ค.) ที่ 324.17 จุด, ดัชนี CAC-40 ตลาดหุ้นฝรั่งเศสปิดที่ 4,163.42 จุด ลดลง 71.44 จุด หรือ -1.69%, ดัชนี DAX ตลาดหุ้นเยอรมันปิดที่ 9,532.61 จุด ลดลง 176.48 จุด หรือ -1.82% และดัชนี FTSE 100 ตลาดหุ้นลอนดอนปิดที่ 6,545.37 จุด เพิ่มขึ้น 23.11 จุด หรือ +0.35%
ตลาดหุ้นยุโรปอ่อนแรงลงหลังจาก BoE เปิดเผยรายงานเสถียรภาพการเงินรอบครึ่งปีเมื่อวานนี้ โดยระบุว่า ความเสี่ยงจาก Brexit เริ่มก่อตัวขึ้นแล้ว และสถานการณ์ด้านเสถียรภาพทางการเงินของสหราชอาณาจักรในขณะนี้ ก็กำลังเผชิญภาวะท้าทาย
“จะมีช่วงเวลาแห่งความไม่แน่นอน และการปรับเปลี่ยน หลังการลงประชามติ โดยสหราชอาณาจักรต้องใช้เวลาในการสร้างความสัมพันธ์ใหม่กับสหภาพยุโรป และประเทศอื่นๆ ขณะที่จะเกิดความผันผวนต่อเศรษฐกิจ และตลาดในช่วงที่กระบวนการดังกล่าวดำเนินไป” รายงานของ BoE ระบุ
นอกจากนี้ ตลาดยังได้รับแรงกดดันจากข่าวที่ว่า บริษัทสแตนดาร์ด ไลฟ์, พรูเดนเชียล และเอวิวา ได้ประกาศระงับการซื้อขายในกองทุนอสังหาริมทรัพย์สหราชอาณาจักรของทางบริษัท ท่ามกลางแรงเทขายของนักลงทุนในกองทุนดังกล่าว หลังสหราชอาณาจักรลงประชามติ Brexit
ทั้งนี้ หุ้นสแตนดาร์ด ไลฟ์ ร่วงลง 5.2% หุ้นเอวิวา ดิ่งลง 3.9% และหุ้นพรูเดนเชียล ร่วงลง 4.5% หุ้นกลุ่มพลังงานร่วงลงหลังจากราคาน้ำมันในตลาดโลกปรับตัวลงเมื่อคืนนี้ โดยหุ้นทุลโลว์ ออยล์ ร่วงลง 6.6% หุ้นเรพซอล ร่วงลง 1.6% หุ้นโททาล ปรับตัวลง 1.6%